198 Leticia

Triplex inuenitur. Nam quedam est periculosa ut mundanorum qui letantur de nichilo. Alia est fructuosa sicut iustorum qui letantur de lucro. Tercium est gloriosa utpote beatorum qui letantur sicut commune de bono cibo.

Prima, ad huc consistit in diuiciis, deliciis, et honoribus quo ad bona fortune.

¶ Item, in fortitudine et pulchritudine quo ad bona nature, Job 31[:25]: *Si lætatus sum super* deliciis *meis*. Hanc leticiam fore vanam ostendunt quatuor.

Primum est ignorancia nostri status quia, Eccle. 9[:1-2]: Nemo *scit an odio* uel *amore dignus sit*, *sed omnia in* futuro *servantur incerta*. Incarceratus quando educitur timet sentenciam, sic est de anima in corpore incarcerata, Tob. 5[:12]: *Quale mihi gaudium, qui in tenebris sedeo*. Eccle. 9[:12]: *Nescit homo finem suum*.

Secundum est facilitas nostri casus eo quod sensus et cogitacio hominis prona sint in malum. Quatuor sunt complexiones hominis ex quatuor elementis compositi. Inter que terra et melancholia trahunt ad terrenorum amorem. Aqua et flemna ad deliciarum flexibilitatem. Aer et sanguinis ad mundi vanitatem. Ignis et colera ad iracundiam et curiositatem. Nauta in tempestate non letatur, sed magis exonerat nauem suam et facit vota, talis est transitus per hunc mundum. Quo contra letatus est rex Ezechiel et ostendit nunciis Babilonis thesauros suos, [4] Reg. 20[:13-19]. Iccirco amisit omnia illa. Esther 5[:9]: *Egressus est Aman* in *illo die lætus,* sed cito post suspensus est. Quomodo ergo nos infirmi letari poterimus sub tantis periculis constituti, sed multi sunt sicut pueri letantes de panno serico iacente super cadauer patris.

Tercium est breuitas gaudii nostri. Non multum letaretur rex qui sciret natum sibi hodie filium et cras moriturum.

¶ Dicitur de Sirena quod tempore pluuioso cantat, sed sereno plorat attendens temporis mutabilitatem, Eccli. 3[:31]: *Cor sapientis* vbi tristicia cor stultorum, vbi leticia, sic *letatus Jonas super hedera* que tamen in crastino *exaruit*, Jon. 4[:6-7]. Et Baruc. 3[:16]: *Sunt principes gentium, et qui dominantur* eorum.

¶ Nota hic de cantu cigni qui cantat contra mortem.

Quartum est munerositas nostri reatus in multis enim ostendimus. Omnis fatuus foret pauper si mandatis debitis obligatus letaretur. Nam debita culpe soluuntur per tristiciam penitencie, sed augentur per leticiam lasciuie. Ideo Ysai. 22[:12-13]: *Vocabit Dominus in die illa ad fletum* contricionis, *et ad planctum* confessionis, et *ad calvitium* satisfaccionis. *Ecce gaudium et lætitia* iuger arte.

Item, si laboratis in febre acuta cantare signum esset frenesis uel mortis, sic est de peccatore lasciuiente, Prou. 2[:14]: *Lætantur cum malefecerint, et exsultant*. Malum est consensus in peccatum, peius est ipsa operatio, pessima ipsa consuetudo.

Secunda est leticia iustorum de qua Psal. [99:2]: *Servite Domino in lætitia*. Et hec debet esse de tribus. Primo de beneficiis Dei, sicut plante florent beneficio solis, Psal. [63:11]: *Lætabitur justus in Domino, et sperabit in eo*. Secundo de conceptu mundi, sicut mercator letatur de lucrosis mercibus, nauta de euasione periculi, Psal. [89:15]: *Lætati sumus pro diebus quibus nos humiliasti*. Ideo pauperes merito letantur, Matt. 5[:3]. Et Satiricus dicit: cantabit vacuus coram latrone viator. Tercio de prosperitate proximi sicut vnum membrum de communitate alteriusque vnum membrum recipit influenciam ab alio.

¶ Tercia leticia est bonorum in gloria, Psal. [149:5]: *Exsultabunt sancti in gloria; lætabuntur in cubilibus (suis)*. Hec leticia erit glosa propter tria. Primo propter aspectum gracie pulchritudinis, Psal. [20:7]: *Lætificabis eum in gaudio cum vultu tuo*. Secundo propter amplexum summe dulcedinis, 1 Pet. 1[:8]: *Exsultabitis lætitia inenarrabili*. Tercio propter repulsum omnis iniquitudinis, Ysai. 35[:10]: *Gaudium et lætitiam obtinebunt, et* /f. 59rb/ *fugiet* ab eis propter ista dicitur in Psal. [104:3]: *Lætetur cor quærentium Dominum*. Homo non letatur in querendo nisi speret inuenire quod querit, sed qui querit diuinium potest sperare quod inueniet et per consequens letari, Can. 1[:3]: *Lætabimur in te, memores uberum tuorum,* id est, consolationum tuarum. Mater ostendit vbera filoio et puer currit ad ea, sic Christus ostendit nobis consolationa ut occurramus, Psal. [121:1]: *Lætatus sum in his quæ dicta sunt mihi*.

Modo consolatur nos Deus in dicendo, sed in futuro consolabitur nos faciendo, 1 Pet. 1[:8-9]: *Credentes exsultabitis lætitia inenarrabili, et glorificata: reportantes finem fidei vestræ, salutem [animarum]*. Finis fidei est visio quia fidei successit visio, secundum Augustinum, *De civitate*, libro 22, in fine. Vnde dicit Chrisostomus *Homilia* 24, leticia cordis est bonam conscienciam habere ad Dominum. Inde est quod dicunt peccatores illud Sap. 2[:9]: *Ubique relinquamus signa lætitiæ* nostre. Quia pro certo veram leticiam habere non possunt sed signa tantum forinseca. In presenti vita potest esse aliquando leticia, secundum illud Job [20:5]: *Gaudium hypocritæ ad instar puncti*. Sed raro sunt similes hic. Leticia intrinseca Aristoteles in libro *De sompnio et vigile*,dicit quod pueri qui multum bibunt de vino in minentute pascuntur. Morbum caducum in senectute sic qui hic delicate nutriuntur in fine cadent in infernum. Ideo dicitur Eccle. 7[:5]: *Cor sapientium ubi est tristitia*, sed *cor stultorum ubi* est *lætitia*.

Vnde Chrisostomus libro 3 *Homilii*,omnis presens leticia periculosa est. Securitas casibus. Plena iocunditas laqueis impeditur. Vnde Bernardus in *Sermone* De circumcisione, cum transitoriis querere leticiam non possumus. Sicut enim lignis deficientibus ignis deficit, sic mundus transit, concupiencia eius; nec dubium quin et leticia eius. Ideo dicit Bernardus in *Sermone de capite jejunio*, leticia tua et tristica eque conuertantur ut, scilicet, secundum Deum leteris. Nam tristicia que secundum carnem est operatur mortem. Si ergo de peccatis proximi ut aduersitatibus doles vt prosperitatibus eius cogitandes bene facis iuxta illud [Rom. 12:15]: *Gaudere cum gaudentibus, flere cum flentoibus.* Sed mali cum letantur insanient. Hii sunt qui letantur super nichil, nam et edera ratione cito exaruit de qua ad horam letatus est.

¶ Item nota quod leticia est in celo. Primo propter absentiam sui contrarii quod est dolor. Causa nempe doloris duplex est, aut quia malum quod nolumus accipit, aut quia bonum quod volumus consequi non contingit. Sed in celo omne bonum quod appetimus consequemur, Luc. 12[:44]: *Supra omnia* bona sua, *constituet* eum. 3 Reg. 11[:37]: *Regnabis super omnia quæ desiderat anima tua*.

Item malum pene in celo non accipit, quia Apo. 7[:17]: *Absterget Deus omnem lacrimam ab oculis* sanctorum. Isai. 35[:10]: *Venient in Sion cum lætitia*. Secundo propter omnis delectabiles boni presenciam, nam in Deo est omnis delectacio secundum omnes sensus, Psal. [15:10]: *Delectationes in dextera tua*.

¶ Item omnis leticia surgit aut in creatura corporali aut spirituali, sed vtrumque est in Deo. Ergo in eo letabimur totaliter, Tob. 13[:9]: *Lætabimur in eo* et ipse erit in celo. Tercio propter optentam de inimicis victoriam, nam tunc solent homines letari, Ysai. 9[:3]: *Lætabimur coram te, sicut lætantur in messe; sicut exsultant victores capta præda*. Et 1 Cor. 15[:54]: *Absorpta est mors in* victoriam.